b'\n_START_ARTICLE_\nNorvel Lee\n_START_SECTION_\nUrheilu-ura\n_START_PARAGRAPH_\nLee nyrkkeili amat\xc3\xb6\xc3\xb6rin\xc3\xa4 koko uransa. H\xc3\xa4n oli Lontoossa 1948 varamiehen\xc3\xa4, muttei p\xc3\xa4\xc3\xa4ssyt keh\xc3\xa4\xc3\xa4n. T\xc3\xa4m\xc3\xa4n j\xc3\xa4lkeen Lee voitti vuosina 1950\xe2\x80\x931952 arvostetun amat\xc3\xb6\xc3\xb6rinyrkkeilyturnauksen Intercity Golden Glovesin ja Amateur Athletic Unionin nyrkkeilymestaruuden 1950 ja 1951. Pan-Amerikan kisoissa vuonna 1951 Lee sijoittui kolmanneksi raskaassa sarjassa, eli yli 81-kiloisissa._NEWLINE_Helsingin 1952 olympiakisoja varten k\xc3\xa4ydyiss\xc3\xa4 Yhdysvaltain karsinnoissa Lee h\xc3\xa4visi jo avauskierroksilla. Nyrkkeilyjoukkueen valmentaja Pete Mello kuitenkin vaati, ett\xc3\xa4 Lee otetaan t\xc3\xa4st\xc3\xa4 huolimatta mukaan olympialaisiin. Aikaisemmin kev\xc3\xa4\xc3\xa4ll\xc3\xa4 Lee oli voittanut tulevan olympiavoittajan Ed Sandersin. Lee osallistuikin kisoissa raskaaseen keskisarjaan, kun Yhdysvaltain-edustaja sairastui Helsingiss\xc3\xa4, vaikka olikin alkujaan raskaan sarjan varamies. H\xc3\xa4n laihdutti kuusi kilogrammaa p\xc3\xa4\xc3\xa4st\xc3\xa4kseen sarjaan. Lee voitti hallitusti sarjansa, eik\xc3\xa4 kukaan vastustajista ollut l\xc3\xa4hell\xc3\xa4k\xc3\xa4\xc3\xa4n h\xc3\xa4nen voittoaan. Finaalissa kaatui argentiinalainen Antonio Pacenza. Lee palkittiin my\xc3\xb6s olympialaisten teknisimp\xc3\xa4n\xc3\xa4 nyrkkeilij\xc3\xa4n\xc3\xa4. Lee saavutti toisen pronssinsa Pan-Amerikan kisoista vuonna 1955.\n_START_SECTION_\nSiviiliel\xc3\xa4m\xc3\xa4\n_START_PARAGRAPH_\nVuonna 1948 Lee tuomittiin kahdessa oikeudessa Virginian osavaltion rotuerottelulain rikkomisesta. H\xc3\xa4n ei ollut suostunut istumaan Chesapeake and Ohio Railwayn junassa tummille varatussa osiossa. Leen tapaus meni Virginian osavaltion korkeimpaan oikeuteen, joka yksimielisesti kumosi Leen saamat tuomiot._NEWLINE_Valmistuttuaan Howardin yliopistosta Lee opetti Washingtonissa nuorisorikollisille suunnatussa koulussa englantia, matematiikkaa ja yhteiskuntaoppia. Lis\xc3\xa4ksi Lee valmensi nyrkkeilij\xc3\xb6it\xc3\xa4 sek\xc3\xa4 tuomaroi amat\xc3\xb6\xc3\xb6ri- ja ammattilaisotteluita._NEWLINE_Lee kuoli sy\xc3\xb6p\xc3\xa4\xc3\xa4n Yhdysvaltain merivoimien sairaalassa Bethesdassa vuonna 1992.'